作者：无名氏
词牌/韵律：花心动

paragraphs: 粉堞云齐，度清笳、愁入暮烟林杪。
素艳透春，玉骨凄凉，勾带月痕生早。
江天苍莽黄昏后，依然是、粉寒香瘦。
动追感、西园嫩约，夜深人悄。
记得东风窈窕。
曾夜踏横斜，醉携娇小。
惆怅旧欢，回首俱非，忍看绿笺红豆。
香销纸帐人孤寝，相思恨、花还知否。
梦回处，霜飞翠楼已晓。